**Vals ruginiu**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Prin valsul frunzei ruginii

În prag de toamnă râde-o floare,

În cor cântând cu greierii

Octombrie îi dă culoare,

Cu părul negru abanos

Emană-n jurul ei căldură,

Iar pasul mic şi maiestuos

Pluteşte candid prin natură.

Când toamna ne va dezveli

Şi toţi cocorii or să plece,

Eu voi rămâne, dar voi ști

Că floarea-i cu sclipiri aztece.

- Alunecă pe coli, discret,

Cuvântul nerostit, iubire,

C-o doză mică de regret,

C-o umbră de împotrivire.

Tu ştii că toamna o detest

Chiar dacă-mi poleieşte drumul

Cu miere caldă... Un protest

E inutil. Mi-aleg parfumul

Primăvăratic şi-ndrăznesc

Să sper în înfloriri perene,

Sub umbra clipei, nefiresc,

Purtând miracolul pe gene.

Ioan Grigoraș Liliana Trif